刘子翚
醉歌赠金元白
南游会稽今十年，重来风物皆依然。
一时冠盖零落尽，故人独老空江边。
西陵仓曹实冗散，出无车马众所怜，
江亭曳履偶识面，凛凛瘦骨余双颧。
谈兵自是一敌国，屡荐不用宁非天。
胸中跧伏万貔虎，静若女子容娟娟。
我家光禄新出塞，群彦入幕君宜先。
自言衰发已种种，岂复有意仍腾骞。
强饭廉颇思故国，据鞍马援忘华颠。
只今左臂虽小病，尚想揽辔能周旋。
兴来且酌杯中酒，边庭消息君知否。
经天太一位临坎，干戈丧乱已经久。
南关兵改上将戮，太原城破群胡守。
呜呼国步危若此，每惜壮士时难偶。
猝嗟未是真英雄，纶巾羽扇聊从容。
何当矍铄渡河去，一洗塞北烟尘空。